als_Latn dik_Latn sag_Latn
Prej muajsh Maedonia ndodhej në një ngërç politik. Pas zgjedhjeve parlamentare, partia e Zoran Zaev krijoi koalicion me partitë shqiptare, duke pasur kështu shumicën parlamentare. Por, presidenti Ivanov dhe ish kryeministri Gruevski nuk i pranonin, me pretendimin se ky bashkim ishte bërë mbi një platformë nga Tirana dhe rrezikonte unitetin. Madje më 27 prill, pati një përleshje mes deputetëve dhe protestuesve të mbështetur nga partia e Gruevskit, në përpjekje për të mos i lejuar që të krijonin qeverinë e re. Ishte pikërisht zv/ndihmës sekretari i shtetit,Hoyt Brian Yee, i cili takoi Talat Zhaferrin, Ivanovin dhe Zevin, duke i çuar palët drejt kompromisti. Një vizitë shumë e vlefshme duhet thënë, pasi më në fund Maqedonia do të ketë qeverinë e re.
Po me Shqipërinë çfarë do të ndodhë? Prej 18 shkurtit opozita ndodhet në bulevard me kërkesat e saj për një qeveri teknike. Ajo nuk pranon të hyjë në zgjedhjet e 18 qershorit, ndërkohë që mazhoranca po përgatit fushatën elektorale. Pavarësisht thirrjeve të ndërkombëtarëve për gjetjen e një kompromisi, dhe pas ardhjes së negociatorëve të PPE, palët politike nuk arritën të gjenin gjuhën e përbashkët. Dy takime të dështuara në presidencë, treguan se mes Ramës dhe Bashës ka disa pika që ata nuk duan t’i kapërcejnë. Dhe së fundi shpresa e gjithë shqiptarëve, ishte vizita e zyrtarit amerikan, Hoyt Brian Yee.
Duke qenë se vizita e tij në Maqedoni rezultoi shumë e suksesshme dhe u ndez drita jeshile për qeverinë e re, pritej që e njëjta gjë të ndodhte edhe në Shqipëri. As ai nuk ia doli. E pas kaq përpjekjesh mesa duket askush nuk mund t’ia dali dhe zgjidhja nuk mund të vijë nga jashtë. Ndërkombëtarët janë dorëzuar dhe janë shprehur se do t’i pranojnë zgjedhjet pa opozitën. Po çfarë do të bëjë ndërkohë opozita, e cila këmbëngul që zgjedhje pa të nuk do të mbahen, duke marrë si shembull shtyrjen e zgjedhjeve të Kavajës? A do të ketë zgjedhje në 18 qershor, pasi kryeministri tha një ditë më parë, se data është përcaktuar në Kushtetutë? Drejt kujt po shkojmë? Mbetet vetëm të shohim, pasi deri tani asgjë nuk duket se do t’i çojë palët drejt kompromisit./dritare.net
als_Latn als_Latn als_Latn